என்பது, பகற்குறி மறுத்து, இரவு்க்குறி நேர்ந்து அதுவும் மறுத்தமைப்படத் தலைமகட்குத் தோழி சொல்லியது. பாடியவர் பரணர் செய்தி தலைவன் தலைவியை நாடி வருகிறான். இரவில் வந்தவனைப் பகலில் வா எனத் தலைவியும் தோழியும் கூறுகின்றனர். பின் அவன் பகலில் வந்தபோது இரவில் வா என்கின்றனர். இது வேண்டாத சாக்குப்போக்கு. தலைவன் தலைவியைத் திருமணம் செய்துகொண்டு அடையவேண்டும் என்பதற்காகச் செய்யும் சூழ்ச்சி. இவ்வாறு சூழ்ச்சி செய்பவள் தோழி. இது கோசரின் துணை கொண்டு நன்னனைக் கொன்றது போன்ற சூழ்ச்சி. வரலாறு சங்ககாலத்து நன்னனைப் பற்றியும், அவனோடு தொடர்புடைய மிஞிலி போன்றவர்கள் பற்றியும் கூறும் பாடல்கள் 34 உள்ளன. அவர்களின் காவல்மரம், தலைநகரம் ஆகியவற்றை அடிப்படையாகக் கொண்டு தொகுத்தும் பகுத்தும் பார்க்கும்போது ஆறு காலவழியினர் காணப்படுகின்றனர். அவர்கள் அனைவரும் வேளிர் குடியைச் சேர்ந்தவர்கள். மா மரத்தைக் காவல்மரமாக உடையவன்ம் இந்தப் பாடலில் கூறப்படுபவனுமாகிய இந்த நன்னனைத் தவிரப் பிற நன்னன்மார் அனைவரும் வள்ளல்கள். நல்லவர்கள்.   இந்தப் பாடலில் சுட்டப்படும் நன்னன் கொடுமைக்காரன். இவனது காவல்மரம் மாமரம். இதன் காய் ஒன்று ஆற்றில் மிதந்துவந்தது. அது அரசன் நன்னனுடையது என்று அறியாமல் ஆற்றில் நீராடிக்கொண்டிருந்த பெண் ஒருத்தி எடுத்துத் தின்றுவிட்டாள். இந்தப் பிழைக்காக அரசன் நன்னன் அவளுக்குக் கொலை தண்டனை விதித்தான். அவள் 'ஒன்றுமொழிக் கோசர்' குடிப்பெண். அவளது உறவினர்கள் அவளை விடுவிக்கும்படியும், அவள் செய்த பிழைக்காக 99 களிறுகளும், அவள் நிறையின் அளவு பொன்னும் தண்டமாகத் தருவதாகவும் நன்னனிடம் முறையிட்டுக்கொண்டனர். அரசன் நன்னன் ஏற்கவில்லை. கொலைதண்டனையை நிறைவேற்றினான். (குறுந்தொகை 292)  ஆய் எயினன் என்பவன் வேளிர்குடிக் குறுநில மன்னன். பறவைகளைக்கூடப் பேணி வளர்த்த வள்ளல். அவனைக் கோசர்குடித் தலைவன் மிஞிலி என்பவன் போரில் கொன்றான். தன் குடியைச் சர்ந்த தலைவன் ஒருவன் கொல்லப்பட்டதற்காக நன்னன் மனம் இளகவில்லை. (அகம் 208)